Anno Domini millesimo ducentesimo trigesimo, in capitulo generali quod celebratur in crastino nativitatis beati Iohannis Baptiste, nos Anselinus decanus et capitulum Eduense, de assensu communi constituimus quod si aliquis canonicus suo concanonico de fructu prebende sue injuriam fecerit, et propter hoc ad querimoniam injuriati dies a capitulo fuerit assignata, prima die sine delatione injuriator ad objecta conquerenti respondebit. Item, constituimus quod nullus canonicus homines ecclesie in causam trahat coram alio judice, quandiu poterit jus suum consequi, quam coram terrariis de quorum balliva homines illi fuerint, vel etiam coram capitulo. Item, constituimus quod camerarius bis in anno computet, videlicet die veneris post Dominicam qua cantatur Ad te levavi, et die veneris ante Nativitatem sancti Iohannis Baptiste, et canonici tantum qui tunc presentes erunt ad compotum, qui scilicet possunt et debent interesse, percipiet unusquisque tres solidos, ita tamen quod illi qui ante compotum a civitate recesserunt et illi qui post compotum advenerunt similiter habebunt quisque tres solidos. Item, innovamus ne canonicus eat ad parvum conventum nisi propter septimanam faciendam quoniam ibi non faceret residentiam nec haberet distributionem; si vero canonicus infirmatur, quandiu morabitur in domo sua percipiet integre distributionem, et postquam exierit domum suam ibit ad quam voluerit de duabus ecclesiis, et si non poterit propter infirmitatem sustinere laborem chori, sedeat in ecclesia ubi sibi placuerit quandiu hora distributionis celebrabitur et habebit distributionem sicuti alii canonici, sin autem nihil habebit. Item, innovamus quod ille qui de cetero capiet baculum anni novi nihil penitus habebit de bursa capituli. Si quis autem contra hec venire presumpserit, donec resipiscat ab omnibus evitabitur et ad nullos actus canoniales recipietur. Iste constitutiones sive innovationes teneantur et vigorem habeant donec capitulum de communi assensu in capitulo generali sancti Iohannis Baptiste aliter voluerit ordinare, et ad hoc confirmandum et testificandum presenti scripto sigillum nostrum fecimus apponi.